આમ સાજનિયા અર્થાત્‌ સ્વજનો મહેમાનોને ઉતારા ઓરડા, બેસણ હિંડોળા ખાટ, દાતણ દાડમી, નાવણ કુંડિયું, ભોજન લાપશી, મુખવાસ એલચી-પાનનાં બીડાં, પોઢણ ઢોલિયા અપાય છે. કાઠિયાવાડની મહેમાનગતિ કોરી કોરી લગ્નગીતોમાં જ નથી ગવાતી પણ ત્યાંના લોકજીવનના માનવીઓના આચરણમાં પણ જોવા મળે છે. લગ્ન જેવા પ્રસંગે જ નહીં પણ અમસ્થા સુવાણ્યે મહેમાનગતિ માણવા આવેલા મહેમાનોને આભ જેવડો આવકારો મળે છે. અહીં મારે વાત કરવી છે, સૌરાષ્ટ્રના આવકારાની, મહેમાનગતિની એમને અપાતાં માનપાનની અને ખાનપાનની.